Lehtikuva/Antti Aimo-Koivisto

Jos uutta työtä ei synny, 115 000 joutuu kortistoon, laskee ammattiliitto Pron teollisuussektorin johtaja Markku Palokangas.

Hallitus esittää ohjelmassaan leikkaavansa ja kiristävänsä veroja noin 1,5 miljardilla eurolla, jos työmarkkinajärjestöt eivät hyväksy hallituksen laatimaa yhteiskuntasopimusta. Hallitus aikoo heinäkuun loppuun mennessä toimittaa ehdotuksensa siitä, miten laskea Suomen yksikkötyökustannuksia vähintään viidellä prosentilla.

Ammattiliitto Pron teollisuussektorin johtaja Markku Palokangas on laskenut, mitä yhteiskuntasopimus hallituksen tarkoittamalla tavalla konkreettisesti tarkoittaa:

Sata tuntia työajan pidennystä on Suomessa 115 000 henkilötyövuotta. Jos uutta työtä ei synny, tämä määrä ihmisiä tulisi Palokankaan mukaan laittaa kortistoon, jotta viiden prosentin tuottavuuden kasvu saavutettaisiin. Työajanpidennys ei siis lisää tuotavuutta, ellei samaan aikaan irtisanota samaa määrää.

– Käytännössä tämä tarkoittaisi sitä, että palkansaajien tilipussista siirretään työnantajien pussiin 4,5 miljardia euroa. Jos haluamme aidosti kehittää suomalaista työelämää, ei se onnistu työntekijän selkänahasta repimällä. Hallituksen esitys vähentää valtion verotuloja, kertoo Palokangas.

Hänen mukaansa vyyhtiä puretaan väärästä kulmasta. Tuottavuus tuntia kohtaan pienenee ja yrityksellä ei ole tarvetta kehittää tuottavuutta.

ILMOITUS

Tuottavuus nousuun investoinneilla



Palokankaan mukaan keinoja tuottavuuden nostoon ovat entistä suuremmat satsaukset teknologian kehittämiseen, koulutukseen, tuotemarkkinointiin sekä tuotekehitykseen. Samalla pitää luopua tuotteista, joiden valmistaminen ei enää ole kannattavaa. Lisäksi suomalaista esimiestyötä ja johtamista tulee kehittää.

Jos työmarkkinajärjestöt hyväksyvät yhteiskuntasopimuksen, hallitus luopuu 1,5 miljardin lisäsopeutuksista ja sen sijaan keventää tuloverotusta miljardilla.

– Tässä yhteiskuntasopimuskeskustelussa ammattiyhdistysliikkeelle on varattu Mopen osa. Jos palkansaajaliike hyväksyy sopimuksen, palkansaajat myyvät edustamiensa työntekijöiden oikeudet. Jos yhteiskuntasopimusta ei hyväksytä, palkansaajaliike on syyllinen lisäleikkauksiin, Palokangas kuvaa hallituksen asettamaa valintatilannetta.